English: I'd like to thank you, Minister, for your statement today and also for the opportunity you afforded my staff members to receive a technical briefing on the report this morning. Of course, your statement is entitled 'Update on Cwm Taf Morgannwg University Health Board', and I appreciate that in the content you mainly focused on the progress report and the clinical review strategy, which indeed I will do - I have a number of questions just to ask you on it. However, I do want to put on record again how incredibly sorry we are that this has happened to these families in this health board. How incredibly sorry that they've had to go through not just the trauma of losing a child but now trying to put right that exercise. We will try to support you in whatever way we can to ensure that those parents get the answers and, indeed, the justice that they seek. So, I have to ask you this first question, which is: what reassurances, Minister, can you provide that the senior management involved at the time are held accountable for the failings within the health board, in light of the panel's clear statement that they are not there, rightly so, to establish who is to blame? That is a separate area and we'd be grateful for an update on that. In terms of the clinical review strategy and the quarterly progress report - very interesting reading. The update states that the interim minimum staffing levels have been agreed with the health board. Minister, could you just explain what those levels are and do they meet any existing recognised minimum staff levels for this service? I know we are waiting for the publication of Birthrate Plus, which isn't until later this month, but can you tell us whether those minimum staffing levels are above Birthrate Plus, about what you anticipate it would be, or slightly below? Can you shed any light on that at all? In the report, the authors say that they are seeking independent validation of the board's claims that 30 per cent of those initial recommendations have been fully embedded into the working practices of the board. How satisfied are you? What confidence can we have in the health board, that this panel have to go out and get that independent validation? Despite feedback that's been sought from surveys and comments collected from social media, the update states that the data of all of this has not yet been fully analysed and that the themes that have been identified are not influencing yet the improvement, quality and safety of the maternity services. So, could you please clarify, Minister, whether that's because of a lack of allocated resources, or is there this ingrained cultural inertia still within the health board? Are you able to give us a time frame for when the 150 identified cases will be reviewed, so that there's peace of mind to be given to the patients? You said yourself that the panel is taking on self-referrals, which I think, actually, is an incredibly positive and outreach way of trying to handle a very difficult situation. But can you clarify whether those 39 so far are in addition to, or included in, the 150? What extra resources are you able to give to ensure that these referrals are heard in a timely manner, because there's been an upturn in complaints, as you yourself have identified. Not all of them will be serious, but nonetheless there's obviously still concern and worry about this whole issue, so we obviously need those additional resources. Finally, could I ask what training is being put into place to retrain people who may need that retraining? During the technical briefing your officials offered this morning, they talked about the fact that it was very evident that they could see an ebb and a flow in practice and outcomes. It's very identifiable who, perhaps, needs that extra hand, who needs that extra support. So, what steps have been put in place to ensure that specific front-line staff members have been given that additional support that they need to improve the way they deliver midwifery care to the mothers and families in this health board? My final point is your issue No. 11: culture within the service. The report says it 'remains work in progress and is likely to do so for the foreseeable future'. I totally understand that. They say 'it is unrealistic to expect that longstanding issues related to culture, attitudes and behaviours can be addressed within a few months.' Of course they can't. Cultural change does take a long time to embed. However, we can't wait too long. We do not want to see this dragging on and on and on as a running sore, like we have seen running sores in other health boards over other issues. Are you able to give any sense of time frame as to when you might hope to see some of these changes embedded right into the culture of that health board, and, of course, not just in maternity services but, as the panel said in one of their witness statements to the Health, Social Care and Sport Committee, there's an indication that some of this malaise, if you like, runs in other areas within this health board, and we need to drill down to see whether it is a one-off just in maternity services or whether this is a systemic issue. And if it's a systemic issue, really we have to get on top of it. But I do commend you and your team for the work that you've done so far, but we cannot take our foot off the accelerator on this.
Welsh: Hoffwn ddiolch i chi, Gweinidog, am eich datganiad heddiw a hefyd am y cyfle a roesoch chi i fy aelodau staff i gael sesiwn friffio dechnegol ar yr adroddiad y bore yma. Wrth gwrs, teitl eich datganiad yw 'Yr Wybodaeth Ddiweddaraf am Fwrdd Iechyd Prifysgol Cwm Taf Morgannwg', ac rwy'n gwerthfawrogi yn y cynnwys ichi ganolbwyntio'n bennaf ar yr adroddiad cynnydd a'r strategaeth adolygu clinigol, ac yn wir byddaf - mae gennyf nifer o gwestiynau i'w gofyn i chi yn ei chylch. Fodd bynnag, rwyf eisiau dweud ar goedd eto ei bod hi'n ddrwg calon gennym ni fod hyn wedi digwydd i'r teuluoedd hyn yn y bwrdd iechyd hwn. Mae'n ddrwg calon gennym ni eu bod wedi gorfod nid yn unig wynebu'r trallod o golli plentyn ond nawr ceisio cywiro'r ymarfer hwnnw. Byddwn yn ceisio eich cefnogi ym mha ffordd bynnag y gallwn ni er mwyn sicrhau bod y rhieni hynny'n cael yr atebion ac, yn wir, y cyfiawnder y maen nhw'n eu ceisio. Felly, mae'n rhaid imi ofyn y cwestiwn cyntaf hwn i chi, sef: pa sicrwydd, Gweinidog, allwch chi ei roi bod yr uwch-reolwyr oedd yn rhan o hyn ar y pryd yn cael eu dwyn i gyfrif am y methiannau yn y bwrdd iechyd, yng ngoleuni datganiad clir y panel nad eu swyddogaeth nhw, a hynny'n gwbl briodol, yw canfod pwy sydd ar fai? Mae hynny'n faes ar wahân a byddem yn ddiolchgar am yr wybodaeth ddiweddaraf am hynny. O ran y strategaeth adolygu clinigol a'r adroddiad cynnydd chwarterol - darllen diddorol iawn. Mae'r diweddariad yn nodi bod y bwrdd iechyd wedi cytuno ar yr isafswm lefelau staffio dros dro. Gweinidog, a wnewch chi egluro beth yw'r lefelau hynny ac a ydyn nhw'n bodloni unrhyw isafswm lefelau staff cydnabyddedig presennol ar gyfer y gwasanaeth hwn? Rwy'n gwybod ein bod yn aros am gyhoeddiad Birthrate Plus, nad yw'n digwydd tan yn ddiweddarach y mis hwn, ond a wnewch chi ddweud wrthym ni a yw'r isafswm lefelau staffio hynny uwchlaw Birthrate Plus, oddeutu'r hyn y rhagwelwch chi y byddai, neu fymryn yn is? A allwch chi daflu unrhyw oleuni ar hynny o gwbl? Yn yr adroddiad, dywed yr awduron eu bod yn ceisio dilysrwydd annibynnol ynghylch honiadau'r bwrdd bod 30 y cant o'r argymhellion cychwynnol hynny wedi'u gwreiddio'n llawn yn arferion gwaith y bwrdd. Pa mor fodlon ydych chi? Sut allwn ni ymddiried yn y bwrdd iechyd, pan fo'r panel hwn yn gorfod cael y dilysiad annibynnol hwnnw? Er gwaethaf adborth a geisiwyd o arolygon a sylwadau a gasglwyd gan y cyfryngau cymdeithasol, mae'r diweddariad yn datgan nad yw'r data sy'n deillio o hyn i gyd wedi ei ddadansoddi'n llawn eto ac nad yw'r themâu a nodwyd yn dylanwadu eto ar welliant, ansawdd a diogelwch y gwasanaethau mamolaeth. Felly, a wnewch chi egluro, Gweinidog, a yw hynny oherwydd diffyg adnoddau wedi'u dyrannu, ynteu a yw'r ystyfnigrwydd diwylliannol cynhenid hwn yn dal i fod yn y bwrdd iechyd? A wnewch chi roi amserlen i ni ar gyfer pryd y caiff y 150 o achosion a nodwyd eu hadolygu, fel y gall y cleifion fod yn dawel eu meddwl? Fe wnaethoch chi ddweud eich hun fod modd hunan-atgyfeirio i'r panel, a chredaf fod hynny, mewn gwirionedd, yn ffordd hynod gadarnhaol o estyn allan a cheisio ymdrin â sefyllfa anodd iawn. Ond a wnewch chi egluro pa un yw'r 39 hynny hyd yn hyn yn ychwanegol at, neu wedi eu cynnwys yn y 150? Pa adnoddau ychwanegol allwch chi eu neilltuo i sicrhau y caiff yr atgyfeiriadau hyn eu clywed yn brydlon, oherwydd bu cynnydd yn y cwynion, fel yr ydych chi eich hun wedi nodi. Ni fydd pob un ohonyn nhw'n ddifrifol, ond serch hynny, mae'n amlwg bod pryder a gofid o hyd ynghylch yr holl fater yma, felly mae'n amlwg bod angen yr adnoddau ychwanegol hynny arnom ni. Yn olaf, a gaf i ofyn pa hyfforddiant fydd yna i ailhyfforddi pobl y gallai fod angen yr ailhyfforddi hwnnw arnyn nhw? Yn ystod y briff technegol a gynigiodd eich swyddogion y bore yma, fe wnaethon nhw siarad am y ffaith ei bod hi'n amlwg iawn y gallen nhw weld llanw a thrai o ran arferion a chanlyniadau. Mae'n amlwg iawn pwy, efallai, sydd angen y cymorth ychwanegol hwnnw, sydd angen y gefnogaeth ychwanegol honno. Felly, beth sydd wedi cael ei wneud i sicrhau bod staff penodol ar y rheng flaen wedi cael y cymorth ychwanegol hwnnw y mae ei angen arnyn nhw i wella'r ffordd y maen nhw'n darparu gofal bydwreigiaeth i famau a theuluoedd yn y bwrdd iechyd hwn? Fy mhwynt olaf yw rhif 11 o'ch datganiad: diwylliant yn y gwasanaeth. Mae'r adroddiad yn dweud: mae gwaith yn dal i fynd rhagddo a dyna fydd y sefyllfa debygol am y dyfodol rhagweladwy. Deallaf hynny'n llwyr. Dywedant: mae'n afrealistig disgwyl y gellir mynd i'r afael â materion hirsefydlog yn ymwneud â diwylliant, agweddau ac ymddygiad o fewn ychydig fisoedd. Wrth gwrs na allan nhw. Mae newid diwylliannol y n cymryd amser hir i wreiddio. Fodd bynnag, ni allwn ni aros yn rhy hir. Nid ydym ni eisiau gweld hyn yn llusgo ymlaen ac ymlaen fel problem dragwyddol, fel y gwelsom ni broblemau tragwyddol mewn byrddau iechyd eraill ynglŷn â materion eraill. A wnewch chi roi unrhyw awgrym o amserlen o ran pryd y gallech chi obeithio gweld rhai o'r newidiadau hyn yn cael eu hymgorffori yn niwylliant y bwrdd iechyd hwnnw, ac, wrth gwrs, nid dim ond mewn gwasanaethau mamolaeth ond, fel y dywedodd y panel yn un o'i ddatganiadau tyst i'r Pwyllgor Iechyd, Gofal Cymdeithasol a Chwaraeon, mae awgrym bod rhywfaint o'r anhwylder hwn, os mynnwch chi, i'w weld mewn meysydd eraill yn y bwrdd iechyd hwn, ac mae angen inni dyrchu i weld ai dim ond mewn gwasanaethau mamolaeth y mae'n broblem neu a yw hyn yn fater systemig. Ac os yw'n fater systemig, yn wir mae'n rhaid i ni fynd i'r afael ag ef. Ond rwy'n eich cymeradwyo chi a'ch tîm am y gwaith yr ydych chi wedi'i wneud hyd yn hyn, ond ni allwn ni laesu dwylo ynghylch hyn.